b"\n_START_ARTICLE_\nReaktyvinio jud\xc4\x97jimo laboratorija\n_START_SECTION_\nIstorija\n_START_PARAGRAPH_\nRJL prie\xc5\xa1istor\xc4\x97 siekia tre\xc4\x8di\xc4\x85 dvide\xc5\xa1imto am\xc5\xbeiaus de\xc5\xa1imtmet\xc4\xaf, kai Caltech\xe2\x80\x99o profesorius Theodore von K\xc3\xa1rm\xc3\xa1n \xc4\x97m\xc4\x97 rengti eksperimentus su raketomis. 1944\xc2\xa0m. jis kartu su dar dviem mokslininkais Tsien Hsue-shen ir Jack Parsons \xc4\xafk\xc5\xabr\xc4\x97 RJL. D\xc4\x97l Jack Parsons inicial\xc5\xb3 sutapimo su angli\xc5\xa1ku RJL trumpiniu ji kartais juokais b\xc5\xabdavo vadinama Jack Parsons laboratorija._NEWLINE_Antro pasaulinio karo metu JAV karini\xc5\xb3 oro paj\xc4\x97g\xc5\xb3 u\xc5\xbesakymu RJL tyr\xc4\x97 vokie\xc4\x8di\xc5\xb3 V2 raketas ir dalyvavo kituose kariniuose projektuose. Pagal \xc5\xa1iuos tyrimus buvo sukurta Corporal missile. V\xc4\x97liau \xc5\xa1is projektas i\xc5\xa1sivyst\xc4\x97 \xc4\xaf Sergeant Rocket projekt\xc4\x85 ir 1958\xc2\xa0m. buvo nutrauktas._NEWLINE_1958\xc2\xa0m. RJL vald\xc5\xbeia buvo perduota NASA ir prasid\xc4\x97jo nepilotuojam\xc5\xb3 kosmini\xc5\xb3 misij\xc5\xb3 era. RJL in\xc5\xbeinieriai suprojektavo ir pagamino Explorer'ius\xc2\xa0\xe2\x80\x93 pirmuosius JAV dirbtinius palydovus, taip pat pareng\xc4\x97 nepilotuojamas Ranger ir Surveyor misijas \xc4\xaf M\xc4\x97nul\xc4\xaf, kurios paruo\xc5\xa1\xc4\x97 keli\xc4\x85 Apollo. Be to, RJL vadovavo tarplanetini\xc5\xb3 tyrim\xc5\xb3 Mariner misijoms \xc4\xaf Vener\xc4\x85, Mars\xc4\x85 ir Merkurij\xc5\xb3. A\xc5\xa1tuntame de\xc5\xa1imtmetyje buvo paleistos tobulesn\xc4\x97s u\xc5\xbe pirmtakes Viking misijos \xc4\xaf Mars\xc4\x85 bei Voyager\xc2\xa0\xe2\x80\x93 \xc4\xaf Jupiter\xc4\xaf, Saturn\xc4\x85 ir toliau. De\xc5\xa1imtame de\xc5\xa1imtmetyje buvo realizuota Magellan misija \xc4\xaf Vener\xc4\x85, Galileo misija Jupiteriui tyrin\xc4\x97ti ir nauja misij\xc5\xb3 \xc4\xaf Mars\xc4\x85 serija, tarp kuri\xc5\xb3 ir Mars Pathfinder bei Mars Global Surveyor. \xc5\xa0iuo metu RJL vadovauja Cassini-Huygens misijai, atliekan\xc4\x8diai Saturno tyrimus, Stardust misijai, kurios tikslas\xc2\xa0\xe2\x80\x93 surinkti komet\xc5\xb3 dulki\xc5\xb3 pavyzd\xc5\xbei\xc5\xb3. Be \xc5\xa1i\xc5\xb3, RJL misij\xc5\xb3 s\xc4\x85ra\xc5\xa1e dar yra Spitzer Space Telescope bei trys misijos Marse (Mars Odyssey, Mars Exploration Rover, Mars Reconnaissance Orbiter).\n_START_SECTION_\nGeografin\xc4\x97 pad\xc4\x97tis\n_START_PARAGRAPH_\nNors beveik visi JAV vyriausybei/NASA priklausantys 72 hektarai, kuriuose \xc4\xafsik\xc5\xabrusi RJL, yra La Ca\xc3\xb1ada Flintridge mieste Kalifornijoje, bet hierarchi\xc5\xa1kai svarbiausi pastatai stovi Pasadenoje, tod\xc4\x97l RJL adresas yra: 4800 Oak Grove Drive, Pasadena, CA 91109.\n_START_SECTION_\nAtvir\xc5\xb3 dur\xc5\xb3 dienos\n_START_PARAGRAPH_\nLaboratorija rengia Atvir\xc5\xb3 dur\xc5\xb3 dienas kart\xc4\x85 per metus vien\xc4\x85 gegu\xc5\xbe\xc4\x97s savaitgal\xc4\xaf. Visuomen\xc4\x97 kvie\xc4\x8diama ap\xc5\xbei\xc5\xabr\xc4\x97ti \xc4\xafrengim\xc5\xb3 ir susipa\xc5\xbeinti su RJL kuriamomis technologijomis ir \xc4\xafgyvendinamomis mokslin\xc4\x97mis id\xc4\x97jomis._NEWLINE_2007\xc2\xa0m. Atvir\xc5\xb3 dur\xc5\xb3 dienos vyko gegu\xc5\xbe\xc4\x97s 19-20 d., j\xc5\xb3 metu buvo pristatytos tokios naujos misijos kaip Dawn Mission ir Juno."